ועדת הכספים, כנסת 24, פרוטוקול מספר 92, 2021-09-29 10:55

אלכס קושניר: אנחנו עוברים לסעיף השני בסדר-היום, וזה הקמת ועדת משנה לבחינת תיקוני חקיקה לסעיף 46 לחוק מס הכנסה ולסעיף 61 לחוק מיסוי מקרקעין.

אלכס קושניר: הנושא הזה של סעיף 46 וסעיף 61, שבעצם מקנה או מכיר בתרומה לצורך מס התנהל כאן בוועדת הכספים במסגרת נהלים שנקבעו בוועדת הכספים.

אלכס קושניר: ולאחרונה, יותר נכון בקיץ השנה, לבית המשפט היו השגות לגבי הנוהל, ואז קבענו נוהל אחר, חדש.

אלכס קושניר: ותוך כדי דיון אז הועלו הרבה מאוד שאלות והרבה מאוד הסתייגויות של הרבה מאוד חברי כנסת לגבי הסוגיה הזאת.

אלכס קושניר: אני למשל הטלתי רוויזיה על אותן עמותות שאין להן עדיין ניהול תקין.

אלכס קושניר: ואני מזכיר לכם שלפני שהטלתי את הרוויזיה הם קיבלו אישור זמני.

אלכס קושניר: ואז, לבקשתם של חברי הכנסת כאן, בעיקר של חבר הכנסת בליאק, הטלתי רוויזיה על ההחלטה הזאת.

אלכס קושניר: יחד עם זה, אני מבין שאי-אפשר למשוך את זה הרבה זמן, ולכן דבר ראשון שאני רוצה להגיד, שאני מסיר את הרוויזיה על כל העמותות האלה, והן יוכלו לקבל את האישור על פי הנוהל הקודם.

אלכס קושניר: אבל כדי סוף סוף לעשות סדר בסוגיה הזאת, שהיא סוגיה מאוד מאוד חשובה, החלטנו להקים ועדת משנה שתבחן את תיקוני החקיקה גם לסעיף 46 וגם לסעיף 61, כדי שבאמת נוכל לתת גם לוועדה וגם בכלל לכל המעורבים בתהליך הזה כלים שקופים, נורמליים, שעומדים בכל הסטנדרטים לפעול, וכדי שהעמותות יוכלו לקבל את האישורים האלה על פי נהלים ברורים ומסודרים.

אלכס קושניר: ולכן הוועדה תבחן את התיקונים הנדרשים.

אלכס קושניר: זו ועדת משנה, היא תכלול חמישה חברים – שלושה מהקואליציה, שניים מהאופוזיציה.

אלכס קושניר: מי שיעמוד בראש הוועדה מהקואליציה זה חבר הכנסת ולדימיר בליאק.

אלכס קושניר: ואני רוצה גם לאחל לך בהצלחה, זו סוגיה מאוד מאוד חשובה.

אלכס קושניר: מבחינת החברים מהקואליציה זה ג'ידא רינאוי-זועבי ומאיר יצחק-הלוי.

אלכס קושניר: ומבחינת האופוזיציה חסרים לנו שני חברים, אז קודם כול אני מזמין אתכם כמובן לדיונים בוועדות.

אחמד טיבי: נציג הרשימה המשותפת יהיה חבר הכנסת עופר כסיף.

אלכס קושניר: אבל אתם לא חברים בוועדה עדיין.

אחמד טיבי: איזה ועדה?

אלכס קושניר: ועדת הכספים.

אחמד טיבי: אנחנו חברים, חברים.

שלמה קרעי: לא, הרשימה המשותפת זה קואליציה.

אחמד טיבי: חברים.

אחמד טיבי: אנחנו אופוזיציה ואנחנו חברים.

אחמד טיבי: אנחנו נפיל את התקציב גם.

עופר כסיף: קרעי, תקרא את הספר של אמיל חביבי "האופסימיסט" ותעשה מזה השלכה.

אלכס קושניר: תנו לי רגע לסיים.

שלמה קרעי: אתה מתכוון לגרום לזה שלא נהיה חותמת גומי כמו שבג"ץ רוצה, או שאתם ממשיכים להיות חותמת גומי?

ינון אזולאי: סתם להבין, מה המהות של הוועדה?

אלכס קושניר: אם תיתנו לי להשלים, אז אולי - - -

נירה שפק: תהיה בוועדה, תדע.

נירה שפק: קרעי, תצטרף לוועדה ותשפיע מבפנים, אל תשאל שאלות בזוקה מבחוץ.

שלמה קרעי: קודם כול את רואה שאני נמצא בוועדה.

נירה שפק: אז לא, אני רוצה שתצטרף.

אלכס קושניר: חבר'ה, די.

אלכס קושניר: הוועדה כוללת חמישה חברים, לכן האופוזיציה תצטרך להחליט מי השניים שמצטרפים לוועדה.

אלכס קושניר: וברגע שתיתנו לנו את השמות אנחנו כמובן נכניס אתכם פנימה.

אלכס קושניר: כרגע אני מעלה להצבעה - - -

אחמד טיבי: לא, זה הליך לא תקין.

אחמד טיבי: אני יושב-ראש הסיעה, ואני מודיע שחבר הכנסת עופר כסיף הוא נציג הרשימה המשותפת בוועדה.

אחמד טיבי: אני לא קשור לליכוד, לא קשור לאופוזיציה, אני אופוזיציה בפני עצמי.

שלמה קרעי: לא קשור לאופוזיציה, בדיוק.

אחמד טיבי: לא קשור לאופוזיציה שלך.

אלכס קושניר: אז כרגע, חבר הכנסת אחמד טיבי, אני לא יכול לאשר כזה דבר.

אחמד טיבי: למה?

אלכס קושניר: היות שהאופוזיציה צריכה לבוא בהסכמה עם שני שמות.

אלכס קושניר: מבחינתי, ותגידי לי, היועצת המשפטית, האם יש בעיה שכל עוד אין שמות אחרים והוא בעצם הנציג היחיד, אז הוא יכול להיחשב כחבר עד שיימסרו שמות אחרים?

אלכס קושניר: תגידי לי אם זה בסדר.

אלכס קושניר: אם כן, אין לי בעיה.

שלומית ארליך: רגע, אבל הם חברים בוועדה - - -

אלכס קושניר: הם חברים בוועדה.

שלומית ארליך: כנציגי אופוזיציה?

שלומית ארליך: אז אין בעיה, הוא יכול להיות נציג.

שלומית ארליך: אם תרצה לשנות אחר כך, תצביע על השינוי.

ינון אזולאי: אני רק רוצה לשאול בעניין הזה, היועצת המשפטית: והיה והאופוזיציה יצטרפו כחברים בוועדות, איך הולכת להיות ההחלטה מי יהיה?

ינון אזולאי: היושב-ראש מחליט?

שלמה קרעי: לא, זו החלטה של האופוזיציה.

אלכס קושניר: לא, אתם תצטרכו להגיע להסכמות ביניכם ולהביא לנו את השמות, כמו שאנחנו בקואליציה - - -

שלמה קרעי: זאת אומרת, באופן אוטומטי החברים שאתה עכשיו ממנה לוועדות משנה ייפלטו והאופוזיציה תגיש מחדש כשיהיו חברים?

שלומית ארליך: לא, אתה תצטרך להביא לוועדה ולהגיד - - -

אלכס קושניר: לא, אנחנו נביא את זה לוועדה להצבעה.

אלכס קושניר: אבל בגדול אתם צריכים לבוא מסוכמים אחד עם השני, כמו שאנחנו עושים בקואליציה.

אלכס קושניר: אז לגבי המנדט של הוועדה, אמרתי – לבחון את כל ההיבטים שקשורים לסעיף 46, 61, ואם צריך תיקוני חקיקה אז גם תיקוני חקיקה.

אלכס קושניר: הוועדה תפעל תוך כדי הדיונים כאן, ואני בטוח שחבר הכנסת בליאק יעשה את זה בצורה מקצועית, רצינית ויסודית.

שלומית ארליך: רק אולי נבהיר שתי נקודות נוספות, שההחלטות של ועדת המשנה יהיו המלצה שתובא לוועדה הראשית, וגם הרשימות - - - צריכות להגיע לוועדה - - -

אלכס קושניר: זו נקודה מאוד חשובה.

אלכס קושניר: תודה, שלומית.

אלכס קושניר: בחינת הרשימות עד להחלטות הוועדה, עד להמלצות הוועדה לוועדה הראשית, אנחנו נמשיך לקיים אותה לפי אותו נוהל שהצבענו עליו כאן.

שלמה קרעי: היושב-ראש, אתה יכול לעשות את זה יותר פשוט: תקבע ארבע קואליציה, אחד אופוזיציה, ותן לטיבי על חשבונכם.

אלכס קושניר: תודה רבה על הצעת הייעול, אבל היא לא מתקבלת.

אחמד טיבי: אני פתוח להצעות.

ינון אזולאי: רק שאלה בנושא המשפטי.

ינון אזולאי: בית המשפט קבע שהוועדה לא יכולה לעשות שום דבר בגדול, רק בשינוי חקיקה.

ינון אזולאי: אז השאלה אם הוועדה נוגעת בדברים נוספים או רק בשינויי חקיקה, כי אחרת מה המשמעות של זה?

ינון אזולאי: אני בעד, אין בעיה.

ינון אזולאי: כלומר, בגדול בעד לעשות שינויים, אם צריך, אנחנו יודעים שהיו כמה דברים שהחלטנו.

ינון אזולאי: אבל אם בית המשפט פוסל, ורק בחקיקה נוכל לעשות את זה, אז בעצם כל המהות של הוועדה זה לעשות שינויי חקיקה?

אלכס קושניר: גם לבחון בכלל את מה שקיים, מה היכולות, ואם צריך להגיע לשינויי חקיקה אז כן.

ינון אזולאי: כלומר, כל השינוי יהיה רק בחקיקה.

ינון אזולאי: דבר נוסף, בוועדה יכול להיות מספר זוגי ולא אי זוגי?

שלומית ארליך: בדרך כלל אנחנו עושים מספר אי זוגי - - -

ינון אזולאי: והפעם שיש זוגי בוועדה הזאת בינתיים?

שלומית ארליך: למה, חמש?

ינון אזולאי: ארבע.

שלומית ארליך: לא, אבל מוקצה עוד מקום.

אלכס קושניר: לא, יש לכם מקום.

ינון אזולאי: אבל כרגע בפועל.

ינון אזולאי: אין בעיה?

ינון אזולאי: כי עדיין לא חברים.

ינון אזולאי: את מסתכלת על חברים.

ינון אזולאי: כי היום למשל חברים בוועדה, אם אני לא טועה, סתם כוועדת כספים, המספר הוא אי זוגי כרגע, אפילו שאנחנו לא נמצאים.

שלמה קרעי: לא, טיבי - - -

ינון אזולאי: לא, אני שואל באמת משפטית.

ינון אזולאי: אני כרגע לא מסתכל לגופו של איש אלא להבין את הדבר הזה.

שלמה קרעי: אדוני היושב-ראש, אני רוצה לומר הערה כללית לגבי כל הסיפור הזה.

שלמה קרעי: אני חושב שאנחנו משחקים לידיים של בג"ץ, ובעצם כמו בובות בסיפור הזה.

שלמה קרעי: יש חוק, עד עכשיו הוועדה התנהלה לפי החוק, קבעה נוהל, הנוהל אומר שלוועדה יש סמכויות.

שלמה קרעי: עכשיו, מה בג"ץ אומר לנו?

שלמה קרעי: לא, אנחנו לא מסכימים, מבטלים לכם את זה.

שלמה קרעי: הרי בג"ץ גם יכול לבטל חוקים.

שלמה קרעי: מה בעצם אנחנו מנסים להשיג?

שלמה קרעי: ועדת משנה שאולי תעשה תיקוני חקיקה, שבסוף תבוא איזה עמותה של מיסיונרים ותלך לבג"ץ, ובג"ץ יגיד: החוק לא חוקתי והם מקבלים סעיף 46.

שלמה קרעי: אז או שנהיה כמו שרשות מחוקקת צריכה להיות, ונגיד: זה הנוהל וזה מה שסוכם כאן בכנסת, ובג"ץ יכול להציע, כי הוא נותן את הפרשנות המשפטית שלו וזה לא מקובל עלינו.

שלומית ארליך: הנוהל כבר שונה בהתאם גם להחלטת בית משפט בעניין.

שלמה קרעי: אני אומר לגופו של עניין.

שלמה קרעי: זה שהנוהל שונה, זה שהרשות המחוקקת מתנהלת כת"פ של הרשות השופטת - - -

אלכס קושניר: קודם כול אני לא כל כך מסכים עם האמירה הזאת.

אלכס קושניר: אני חייב לומר לך שחשוב מאוד לזכור שאנחנו חיים במדינת חוק וכל רשות פועלת לפי הסמכויות שיש לה.

אלכס קושניר: הסמכות של הרשות המחוקקת זה לחוקק חוקים.

שלמה קרעי: יפה.

אלכס קושניר: אבל לקבוע אותם לפי סטנדרטים מאוד מאוד ברורים.

אלכס קושניר: וזה מה שאנחנו נעשה.

אלכס קושניר: ולכן אני רוצה להעלות להצבעה את הקמת הוועדה בהרכב שציינתי.

שלמה קרעי: מי קובע את הסטנדרטים, אדוני היושב-ראש?

אלכס קושניר: אנחנו כאן כמחוקקים.

שלמה קרעי: אז קבעו אותם המחוקקים.

שלמה קרעי: ישבו וקבעו נוהל בדיון מאוד מעמיק.

אלכס קושניר: קבעו נוהל ולא חוק.

אלכס קושניר: אנחנו כנראה נצטרך ללכת לחקיקה, אין מה לעשות.

אלכס קושניר: אז אם הסתיימו השאלות, אני רוצה להעלות להצבעה את הקמת הוועדה.

ינון אזולאי: השאלה הסתיימה, רק לא קיבלתי תשובה לגבי ארבעה או לא ארבעה.

אלכס קושניר: לא, חמישה זה הרכב הוועדה, תביאו את השם החמישי.

ינון אזולאי: כרגע אתה אומר: ממונים ארבעה זה בסדר.

ינון אזולאי: אוקיי.

אלכס קושניר: ארבעה פלוס אחד.

אלכס קושניר: יש מקום פנוי.

אלכס קושניר: מי בעד הקמת הוועדה?

אלכס קושניר: להרים את היד.

אלכס קושניר: מי נגד?

אלכס קושניר: אושר.

אלכס קושניר: הוועדה הוקמה.

ינון אזולאי: רוויזיה.

אלכס קושניר: ולדימיר, בהצלחה.

אחמד טיבי: עופר, אני מאחל לך קריירה מוצלחת.

עופר כסיף: תודה רבה.

עופר כסיף: עבודה פורייה.

אלכס קושניר: חברים, אנחנו נצא להפסקה, נחזור ב-11.38, נצביע על הרוויזיה, ואז נעבור לדיון שביקש חבר כנסת מאיר יצחק-הלוי.

אלכס קושניר: תודה רבה.

אלכס קושניר: לפני שאנחנו עוברים לנושא השלישי בסדר-היום, דיון לבקשתו של חבר הכנסת מאיר יצחק-הלוי, אני רוצה להעלות להצבעה את הרוויזיה.

ינון אזולאי: אפשר לנמק?

אלכס קושניר: ואני כמובן אתן לחבר הכנסת ינון אזולאי לנמק.

ינון אזולאי: האמת אני לא חשבתי להעלות, אבל מכיוון שהגשתי את הרוויזיה זה יותר מכבד שאני אעלה, אף על פי שאני גם לא מצביע.

ינון אזולאי: אבל הרוויזיה הוגשה מכיוון שאני לא חושב שיש מהות לוועדה שהוועדה הקימה.

ינון אזולאי: לצערי, גם פעם שעברה שהייתה פה החלטה של הוועדה עם רוב פה אחד, בית המשפט בסופו של דבר פסל את זה.

ינון אזולאי: ולכן אני חושב שזה לא יועיל, ואפילו יזיק לדמוקרטיה יותר שבית המשפט שוב יתערב.

ינון אזולאי: והלוואי שנצליח לעשות שינויים שאנחנו רוצים לעשות אותם כחברים, למרות שלא לכל השינויים אני מסכים, במיוחד שוולדימיר הצהיר שצריך לעשות סדר, כי מבחינתו הוא רואה שהרוב זה בתי כנסת, דת.

ינון אזולאי: אגב, בדקתי את הנתון הזה שהוא אמר עם רשות המיסים, וזה לא מדויק, הדברים שנאמרו פה.

ינון אזולאי: מכיוון שהוא לא נמצא פה אני לא ארחיב, כדי לא להגיד דברים ללא יכולת תגובה שלו.

ינון אזולאי: ולכן אני מתנגד בכלל להקמת הוועדה הזאת.

ינון אזולאי: אבל החלטתם להקים, אז בבקשה, יש רוויזיה ותצביעו, ואני מודה לך.

אלכס קושניר: מי בעד הרוויזיה של חבר הכנסת אזולאי?

אלכס קושניר: מי נגד?

ינון אזולאי: אני לא חבר בוועדה ולכן אני לא מצביע.

ינון אזולאי: זה לא שאני לא בעד הרוויזיה של עצמי.

ינון אזולאי: אושר.

אלכס קושניר: אז הרוויזיה לא התקבלה והקמת הוועדה אושרה.

אלכס קושניר: ולדימיר נמצא כרגע בדיון אחר, ואני רוצה לאחל לו בהצלחה, וגם לך, מאיר, ולכל שאר השותפים שייקחו חלק.

אלכס קושניר: אגב, מי שגם לא חבר בוועדת המשנה כמובן רשאי להגיע ולהשתתף בדיונים, וכולכם כמובן כמובן מוזמנים.